I juni var Michael Valgren involveret i et meget slemt styrt. Et styrt , der beskadigede hans knæ, hofte og bækken så alvorligt, at han stadig nu – et halvt år senere – bøvler med sin genoptræning. Styrtet betød selvsagt, at Valgren missede Tour de France med start i Danmark, og selvom der er mere end et halvt år til den næste udgave af Touren, så står det nu klart, at det nok en gang bliver uden Valgren. - Jeg kan allerede godt afskrive Touren. Det har jeg affundet mig med. Det er superærgerligt, men der er ikke så meget at gøre ved det. På den måde har jeg det fint med det. Hvis jeg ikke var god nok, ville jeg være pisseirriteret. Jeg tror dog på, at jeg kommer tilbage på topniveau, siger Valgren i et interview med TV 2 SPORT. Her fortæller den uheldige dansker også, at genoptræningen ikke går helt efter bogen. Efter sommerens skade, der blandt andet sendte Valgren på hospitalet i et par uger , har han kæmpet en hård kamp med mange timers genoptræning dagligt. Skal opereres for tredje gang Flere af elementerne responderer korrekt, men faktisk er det lidt uventet, hvad det er, der stadig volder ham de største problemer. - Det er lidt komisk. Hoften gik af led, og jeg brækkede bækkenet – det var det, jeg frygtede tog længst tid. Jeg ødelagde også korsbåndet, men sådan en knæskade ved man nogenlunde, hvor lang tid tager. Men det er faktisk knæet, der har drillet mig rigtig meget. Jeg har døjet med at få et pedaltråd, uden det gør allerhelvedes ondt. De har haft problemer med at finde ud af hvorfor, og de har sagt, jeg bare skulle give det tid. Jeg har bare givet det meget tid. Det problematiske forløb har fået Valgren til at tage nye midler – og kloge hoveder – i brug. - Jeg kom til Danmark i søndags og har været i kontakt med Team Danmarks eksperter. Jeg har lige været i Frederikshavn, hvor jeg fik lavet tests. Der er nogle kloge hoveder, der måske har fundet ud af, hvad der er galt. Nu skal jeg til Aarhus, og så skal jeg formentlig opereres en gang til. Det er jeg træt af, men jeg er fortrøstningsfuld, forklarer Valgren. Der er tale om en forholdsvis overkommelig kikkertoperation, hvorfor Valgren er rimelig optimistisk. Kan stadig ikke køre mere end to dage i streg Efter skaden er han allerede blevet opereret i knæet to gange. Anden gang blev det meget bedre, og det gjorde, at han kunne begynde at cykle for halvanden måned siden. Valgren fortæller dog, at han stadig har smerter, der gør, at han ikke kan sætte sig op på cyklen hver dag. - Jeg kører udenfor, når vejret er til det, men jeg kan kun køre to dage i træk, og så skal jeg holde en hviledag. Jeg bruger rigtig meget tid på styrketræning. Hvis jeg skulle lave en ny kontrakt nu, ville det være en bodybuilder-kontrakt, forklarer han med et stort grin. Valgrens personlige mål er at køre cykelløb i maj. Lægerne er bange for at sige noget, men når han har fået lavet sin næste operation, som forhåbentlig sker i den kommende uge, regner han med, at der skal ro på i tre uger. - Og så kan jeg begynde at træne og komme i form igen, lyder det fra ham. Rykket ned på udviklingsholdet Når den tidligere Amstel Gold Race- og Omloop-vinder efter planen vender tilbage på cyklen, bliver det dog ikke hos EF Education. Valgren er i den kommende sæson stadig på kontrakt med EF Education, men han skal i 2023 køre for deres udviklingshold, EF Education-NIPPO Development Team. - Da jeg fik det at vide i starten, havde jeg ikke lyst til det, men det var før, jeg vidste, hvad man kan gøre, siger Valgren. Han henviser til, at tilværelsen på udviklingsholdet ikke nødvendigvis er permanent for hele det næste kalenderår. Fra august kan han blive rykket op. - Det er en beslutning, der munder ud i hvordan min situation ser ud – og hvornår jeg kan komme tilbage på højeste niveau. Der er umiddelbart lidt længere udsigter, end vi havde håbet på, forklarer han og uddyber: - Jeg er formentlig ikke kampklar før til maj/juni. Mit genoptræningsforløb har ramt nogle bump undervejs, og i den forbindelse har holdet spurgt, om jeg havde lyst til at rykke ned, så der kunne komme en anden rytter ind, der kunne hjælpe med at hente point. Det sagde jeg ja til. Nu, hvor Touren er afskrevet, har den 30-årige danske stjerne udset sig et andet stort mål for sæsonen. - Jeg har tænkt, at det kunne være sjovt at køre Vueltaen, men det er så langt ude i fremtiden. Jeg tager det uge for uge.

Referat:
30-årige Michael Valgren misser sit andet Tour de France i streg på grund af det samme styrt.